OB loop hofbloutjie oor Zille-twietHelen Zille. (Foto: Tracey Adams/African News Agency) Die appèlhof het in die guns van Helen Zille beslis nadat die hooggeregshof vroeër haar aansoek om adv. Busisiwe Mkhwebane, die Openbare Beskermer (OB), se verslag oor ŉ omstrede kolonialisme-twiet tersyde te laat stel, van die hand gewys het. Zille het in Maart 2017 op Twitter gesê: “For those claiming legacy of colonialism was ONLY negative, think of our independent judiciary, transport infrastructure, piped water etc.” [sic] Zille was in daardie stadium premier van die Wes-Kaap en Mkhwebane het later in ŉ ondersoek bevind die twiet is ŉ oortreding van die etiese kode van die uitvoerende gesag. Zille het haar daarna tot die appèlhof gewend. Dié hof het vandag in ŉ uitspraak Zille se appèlaansoek gehandhaaf. Die kern van die kwessie was of die twiets oor kolonialisme die bepalings van die etiekkode van die uitvoerende gesag en die Grondwet geskend het. Die OB het in haar verslag bevind hoewel die twiet in goeder trou en binne die premier se reg op vryheid van uitdrukking gemaak kon word, dit steeds ŉ gedeelte van die bevolking kon aanstoot gee en pyn en lyding veroorsaak vir slagoffers van apartheid en kolonialisme. Volgens die OB kon Zille se twiets waarskynlik rassespanning, verdeling en geweld in Suid-Afrika verhoog. Zille het in die appèlhof onder meer aangevoer die OB se verslag skep ŉ gevaarlike presedent oor vryheid van uitdrukking en veral politieke uitsprake. Sy het aangevoer dit is belangrik vir die demokrasie dat almal, veral diegene in openbare ampte, nie afgesit moet word om aan oop debatte oor kwessies van openbare belang deel te neem nie, veral as hul menings as omstrede of afstootlik deur sommige beskou word. Die appèlhof het bevind die OB se gevolgtrekking, dat die twiets nie onder beskermde uitsprake val nie, was verkeerd en dat sy ook verkeerdelik tot die gevolgtrekking gekom het dat die etiekkode oortree is. Die hof het voorts bevind daar was geen bewyse dat die twiets die kantoor van die premier ondermyn het nie en dat dit sonder daardie feite moeilik was om ŉ grondslag te vind vir die gevolgtrekking dat die etiekkode oortree is. Zille het ook nie die Grondwet oortree nie, het die hof bevind. “Die beskikbare getuienis het ooglopend nie die OB se bevinding en remediërende optrede gesteun nie. Daar was dus geen rasionele verband tussen die OB se besluit en die redes vir die besluit nie,” het die hof bevind.